भारतीय कप्तान महेंद्र सिंह धोनी पिता बन गए हैं। सूत्रों के अनुसार, धोनी की पत्नी साक्षी धोनी ने गुड़गांव के फोर्टिस हॉस्पिटल में बेटी को जन्म दिया। बता दें कि धोनी ऑस्ट्रेलिया सीरीज के बाद अब वर्ल्ड कप-2015 की तैयारी में जुटे हुए हैं। भारत को अपना पहला मैच पाकिस्तान के खिलाफ 15 फरवरी को खेलना है।
साक्षी धोनी के पिछले वर्ष अप्रैल में प्रेग्नेंट होने की खबर आई थी, जिसे उन्होंने सिरे से खारिज कर दिया था। इसके बाद नवंबर में दोनों के कुछ करीबी सूत्रों ने प्रेग्नेंसी की रिपोर्ट की पुष्टि की थी। 26 वर्षीय साक्षी हाल-फिलहाल में दिल्ली के वसंत कुंज स्थित हॉस्पिटल की एक महिला डॉक्टर के संपर्क में थीं और नियमित रूप से चेकअप के लिए जाती थीं।
साक्षी धोनी नवंबर से कभी पब्लिक प्लेस पर नहीं देखी गईं। न तो वह आईएसएल (इंडियन सुपर लीग) के दौरान दिखीं और न ही ऑस्ट्रेलिया के टूर पर। गौर किया जाए तो शादी के बाद से यह पहला मौका है जब साक्षी इतने दिनों तक बाहर नहीं नजर आईं।